Source: https://www.tyoelakelakipalvelu.fi/telp-publishing/vepa/document.faces?document_id=300163
Timestamp: 2020-08-14 16:34:24+00:00

Document:
Työkyvyttömyyseläke sairausvakuutusrahastolle | Työeläkelakipalvelu
VaEL 121 § Eläkkeen ja kuntoutusetuuden maksaminen sairausvakuutusrahastolle
KuEL 125 § Eläkkeen ja kuntoutusetuuksien maksaminen sairausvakuutusrahastolle
TyEL 43 § 3 mom. Työkyvyttömyyseläkkeen maksaminen takautuvalta ajalta
YEL 40 § 3 mom. Työkyvyttömyyseläkkeen maksaminen takautuvalta ajalta
MYEL 53 § 3 mom. Työkyvyttömyyseläkkeen maksaminen takautuvalta ajalta
MEL 43 § 3 mom. Työkyvyttömyyseläkkeen maksaminen takautuvalta ajalta
VaEL 41 § 3 mom. Työkyvyttömyyseläkkeen takautuva maksaminen
KuEL 114 § 3 mom. Takautuvasti myönnetty työkyvyttömyyseläke
TyEL 114 § 4 mom. Eläke kertasuorituksena
YEL 99 § 4 mom. Eläke kertasuorituksena
MYEL 94 § 4 mom. Eläke kertasuorituksena
MEL 111 § 4 mom. Eläke kertasuorituksena
VaEL 117 § 4 mom. Kertasuoritus
KuEL 115 § 3 mom. Kertasuoritus
Työkyvyttömyyseläke voi tulla maksettavaksi sairausvakuutusrahastolle, jos työkyvyttömyyseläke myönnetään takautuvasti samalle ajalle, jolta henkilölle on maksettu
sairauspäivärahaa tai
osasairauspäivärahaa.
Kun täysi työkyvyttömyyseläke tai kuntoutustuki myönnetään takautuvasti samalle ajalle kuin sairauspäiväraha, takautuvan työkyvyttömyyseläkkeen maksaminen sairausvakuutusrahastolle määräytyy sen perustella, onko työkyvyttömyyseläke myönnetty
ensisijaisuusajan päättymistä seuraavan kuukauden alusta (ESA-aika) vai
työkyvyttömyyden alkamista seuraavan kuukauden alusta ja
onko henkilölle myönnetty sairauspäivärahan lisäpäiviä.
Työkyvyttömyyseläke on myönnetty ensisijaisuusajan päättymistä seuraavan kuukauden alusta
Kun täysi työkyvyttömyyseläke on myönnetty henkilölle, jolle on vahvistettu ESA-aika, menetellään seuraavasti:
Täysi työkyvyttömyyseläke tai kuntoutustuki alkaa aikaisintaan ESA-ajan päättymistä seuraavan kuukauden alusta.
ESA-ajan jälkeen maksetun sairauspäivärahan ajalle takautuvasti myönnetty työkyvyttömyyseläke maksetaan sairausvakuutusrahastolle siltä osin kuin se vastaa sairauspäivärahaa (sairauspäivärahan ajalta, enintään sairauspäivärahan määrään saakka).
Eläkkeensaajalle maksetaan se osa takautuvasta eläkkeestä, joka ylittää samalta ajalta maksetun sairauspäivärahan määrän.
Jos tietoja ei ole saatavilla, eläkelaitos voi ottaa yhteyttä Kelaan ja selvittää, onko kyseessä lisäpäiväoikeus vai uusi sairaus.
Jos hakemus on työeläkelaitoksen lisäksi Kelassa vireillä, tiedot pyydetään sähköpostitse osoitteesta teos.tkratkaisut@kela.fi.
Jos hakemus on vireillä ainoastaan työeläkepuolella, tiedot selvitetään Kelan viranomaisnumeroista.
Kun henkilö hakee sairauspäivärahaa uudelleen sen jälkeen kun edellisen ESA-ajan päättymisestä on kulunut ainakin 6 kuukautta, Kela joutuu ottamaan kantaa myös siihen, vahvistetaanko uusi ESA-aika vai ei.
Työkyvyttömyyseläke on myönnetty työkyvyttömyyden alkamista seuraavan kuukauden alusta
Kun täysi työkyvyttömyyseläke on myönnetty työkyvyttömyyden alkamista seuraavan kuukauden alusta, menetellään seuraavasti:
Sairauspäivärahan kanssa päällekkäin menevää takautuvaa työkyvyttömyyseläkettä ei makseta sairausvakuutusrahastolle.
Se osa takautuvaa työkyvyttömyyseläkettä, joka ylittää sairauspäivärahan määrän, maksetaan eläkkeensaajalle itselleen.
Sairauspäivärahaa vastaavaa takautuvan työkyvyttömyyseläkkeen osuutta ei makseta minnekään. Sitä ei siis makseta myöskään muille eläkettä hakeneille tahoille (esimerkiksi sosiaalilautakunnalle).
Henkilölle on myönnetty sairauspäivärahan lisäpäiviä ja työkyvyttömyyseläke on myönnetty työkyvyttömyyden alkamista seuraavan kuukauden alusta
Kun työkyvyttömyys alkaa ESA-ajan päättymisen jälkeen ja henkilölle on myönnetty työkyvyttömyyden alkamisen jälkeiselle ajalle sairauspäivärahan lisäpäiviä, työkyvyttömyyseläke alkaa työkyvyttömyyden alkamista seuraavan kuukauden alusta.
Takautuvasta eläkkeestä maksetaan eläkkeensaajalle vain samalta ajalta maksetun sairauspäivärahan ylittävä osa.
Sairauspäivärahan kanssa päällekkäin menevää takautuvaa eläkettä ei makseta sairausvakuutusrahastolle.
Sairauspäivärahaa vastaavaa takautuvan eläkkeen osuutta ei makseta minnekään (ei myöskään muille eläkettä hakeneille tahoille).
Henkilölle on myönnetty sairauspäivärahan lisäpäiviä ja työkyvyttömyyseläke on myönnetty ensisijaisuusajan päättymistä seuraavan kuukauden alusta
Eläkelaitos voi tapauskohtaisesti pitää sairauspäivärahan enimmäisajan päättymisen jälkeistä lyhyttä työskentelyä työkokeiluna, vaikka henkilölle on myönnetty työskentelyn jälkeen sairauspäivärahan lisäpäiviä. Työkyvyttömyyseläke myönnetään tällöin ESA-ajan päättymistä seuraavan kuukauden alusta.
ESA-ajan jälkeen maksetun sairauspäivärahan tai sairauspäivärahan lisäpäivien ajalle takautuvasti myönnetty eläke maksetaan sairausvakuutusrahastolle siltä osin kuin se vastaa sairauspäivärahaa (sairauspäivärahan ajalta, enintään sairauspäivärahan määrään saakka).
Eläkkeensaajalle itselleen maksetaan se osa takautuvasta eläkkeestä, joka ylittää samalta ajalta maksetun sairauspäivärahan tai lisäpäiviltä maksetun sairauspäivärahan määrän.
Henkilölle on myönnetty osatyökyvyttömyyseläke tai osakuntoutustuki
Takautuvasti myönnetyn osatyökyvyttömyyseläkkeen tai osakuntoutustuen maksamisessa sairausvakuutusrahastolle menetellään seuraavasti:
Takautuvaa osatyökyvyttömyyseläkettä ei makseta sairausvakuutusrahastolle, vaikka samalta ajalta on maksettu sairauspäivärahaa.
Eläkkeensaajalle itselleen maksetaan se osa takautuvasta osatyökyvyttömyyseläkkeestä, joka ylittää samalta ajalta maksetun sairauspäivärahan määrän.
Jos takautuva osatyökyvyttömyyseläke on sairauspäivärahaa pienempi, osatyökyvyttömyyseläkettä ei makseta minnekään.
Osatyökyvyttömyyseläke tai osakuntoutustuki muuttuu takautuvasti täydeksi työkyvyttömyyseläkkeeksi tai kuntoutustueksi
ESA-aika vaikuttaa takautuvan työkyvyttömyyseläkkeen maksamiseen sairausvakuutusrahastolle myös silloin, kun osatyökyvyttömyyseläke tai osakuntoutustuki muutetaan takautuvasti täydeksi työkyvyttömyyseläkkeeksi tai kuntoutustueksi.
ESA-aika on vahvistettu
Täysi työkyvyttömyyseläke tai kuntoutustuki alkaa ESA-ajan päätyttyä. ESA-ajan päättymiseen saakka työkyvyttömyyseläke maksetaan osatyökyvyttömyyseläkkeen suuruisena.
Täyden työkyvyttömyyseläkkeen ja osatyökyvyttömyyseläkkeen erotus maksetaan sairausvakuutusrahastolle, jos ESA-ajan jälkeen on vielä maksettu sairauspäivärahaa ja takautuva täysi työkyvyttömyyseläke myönnetään samalle ajalle. Sairausvakuutusrahastolle maksetaan enintään sairauspäivärahan määrää vastaava työkyvyttömyyseläke.
ESA-aikaa ei ole vahvistettu
Takautuvaa täyden työkyvyttömyyseläkkeen ja osatyökyvyttömyyseläkkeen erotusta ei makseta sairausvakuutusrahastolle.
Eläkkeensaajalle itselleen maksetaan se osa takautuvaa työkyvyttömyyseläkettä, joka ylittää sairauspäivärahan määrän.
Jos takautuva työkyvyttömyyseläke on sairauspäivärahaa pienempi, eläkkeiden erotusta ei makseta minnekään.
Henkilölle on myönnetty sairauspäivärahan lisäpäiviä ja työkyvyttömyyseläke on myönnetty ESA-ajan päättymistä seuraavan kuukauden alusta
Täyden työkyvyttömyyseläkkeen ja osatyökyvyttömyyseläkkeen erotus maksetaan sairausvakuutusrahastolle (näissä tilanteissa enimmäisajan päättymisen jälkeinen työskentely on katsottu työkokeiluksi, jolloin eläke on myönnetty ESA-ajan päättymistä seuraavan kuukauden alusta).
ESA-ajan päätymiseen asti työkyvyttömyyseläke maksetaan osatyökyvyttömyyseläkkeen suuruisena.
Kertasuoritettu työkyvyttömyyseläke
Kertasuoritetun työkyvyttömyyseläkkeen takautuvaa osaa ei makseta sairausvakuutusrahastolle.
Osa-aikaeläke täydeksi työkyvyttömyyseläkkeeksi tai kuntoutustueksi
Jos henkilölle myönnetään täysi työkyvyttömyyseläke tai kuntoutustuki takautuvasti samalle ajalle, jolta henkilölle jo on maksettu osa-aikaeläkettä, osa-aikaeläke katsotaan työkyvyttömyyseläkkeen osasuoritukseksi.
Takautuvan täyden työkyvyttömyyseläkkeen ja osa-aikaeläkkeen erotuksen maksaminen sairausvakuutusrahastolle määräytyy sen perusteella, onko henkilölle vahvistettu ESA-aika vai ei.
Täyden työkyvyttömyyseläkkeen maksu alkaa ESA-ajan päätyttyä.
Täyden työkyvyttömyyseläkkeen ja osa-aikaeläkkeen erotus maksetaan sairausvakuutusrahastolle sairauspäivärahaa vastaavalta osin, jos ESA-ajan jälkeen on maksettu sairauspäivärahaa ja osa-aikaeläkkeen ajalle takautuvasti myönnetty täysi työkyvyttömyyseläke kohdistuu sairauspäivärahan maksuaikaan.
Osa-aikaeläkettä vastaavaa osaa takautuvasta työkyvyttömyyseläkkeestä ei makseta sairausvakuutusrahastolle.
Sairausvakuutusrahastolle ei makseta takautuvasti myönnettyä työkyvyttömyyseläkettä, jonka osasuorituksena on osa-aikaeläke, vaikka takautuva työkyvyttömyyseläke myönnetään samalle ajalle mahdollisen sairauspäivärahan kanssa.
Takautuva työkyvyttömyyseläke maksetaan eläkkeensaajalle itselleen, jos työkyvyttömyyseläkkeen määrä ylittää sairauspäivärahan määrän. Tällöin työkyvyttömyyseläkkeeksi katsotaan myös se osuus, joka jo on maksettu eläkkeensaajalle osa-aikaeläkkeenä.
Eläkkeensaajalle ei jää maksettavaksi mitään lisää sairauspäivärahan maksuajalta, jos työkyvyttömyyseläkkeen ja sairauspäivärahan erotus on pienempi kuin eläkkeensaajalle jo maksettu osa-aikaeläke.
Sairausvakuutusrahastolle ei makseta takautuvasti myönnettyä työkyvyttömyyseläkettä, jonka osasuorituksena on osa-aikaeläke, vaikka takautuva työkyvyttömyyseläke myönnetään samalle ajalle sairauspäivärahan lisäpäivien kanssa.
Takautuva työkyvyttömyyseläke maksetaan eläkkeensaajalle itselleen, jos työkyvyttömyyseläkkeen määrä ylittää sairauspäivärahan määrän. Työkyvyttömyyseläkkeeksi katsotaan myös se osuus, joka jo on maksettu eläkkeensaajalle osa-aikaeläkkeenä.
Eläkkeensaajalle ei jää maksettavaksi lisää sairauspäivärahan maksuajalta, jos työkyvyttömyyseläkkeen ja sairauspäivärahan erotus on pienempi kuin eläkkeensaajalle jo maksettu osa-aikaeläke.
Täyden työkyvyttömyyseläkkeen maksu alkaa ESA-ajan päätyttyä, jos eläketapahtuma on ennen ESA-aikaa ja enimmäisajan päättymisen jälkeinen työskentely on katsottu työkokeiluksi.
Täyden työkyvyttömyyseläkkeen ja osa-aikaeläkkeen erotus maksetaan sairausvakuutusrahastolle sairauspäivärahan lisäpäivien osalta, jos ESA-ajan jälkeen on maksettu sairauspäivärahaa ja osa-aikaeläkkeen ajalle takautuvasti myönnetty täysi työkyvyttömyyseläke kohdistuu sairauspäivärahan maksuaikaan.

References: § 3
 § 3
 § 3
 § 3
 § 3
 § 3
 § 4
 § 4
 § 4
 § 4
 § 4
 § 3